หอการค้าหนุนคงVAT7%
หอการค้าคงภาษีมูลค่าเพิ่ม7%ต่ออีก2ปี หนุนอัตราเงินเฟ้ออยู่ในระดับเหมาะสม แนะรัฐศึกษาฐานVATไม่ควรให้ทุกสินค้าอยู่ในอัตราเดียวกัน
8 ส.ค. 2553

หอการค้าคงภาษีมูลค่าเพิ่ม7%ต่ออีก2ปี หนุนอัตราเงินเฟ้ออยู่ในระดับเหมาะสม แนะรัฐศึกษาฐานVATไม่ควรให้ทุกสินค้าอยู่ในอัตราเดียวกัน
นายพรศิลป์ พัชรินทร์ตนะกุล กรรมการ รองเลขาธิการสภาหอการค้าแห่งประเทศไทย กล่าวว่า การขยายระยะเวลาการลดภาษีมูลค่าเพิ่ม หรือVATอยู่ที่ร้อยละ7ออกไปจนถึงปี 2555 จะทำให้ความมั่นใจของผู้บริโภคมีมากขึ้น เพราะการคง VATส่งผลต่ออัตราเงินเฟ้อให้อยู่ในระดับที่เหมาะสม
นายพรศิลป์ กล่าวต่อว่า ส่วนตัวมองว่า VAT ควรมีบทบาทมากกว่าการกระตุ้นการบริโภค แต่ควรเป็นฐานภาษีหลัก และรายได้หลักของประเทศ ซึ่งจะต้องมีการศึกษาให้ฐานของภาษี VAT ขยายให้กว้างขึ้น โดยสินค้าในแต่ละชนิด VAT ไม่ควรที่จะจัดเก็บในอัตราเดียวกัน โดยสินค้าฟุ่มเฟือยต่างๆ VAT อาจปรับขึ้นได้ร้อยละ 9-10 และอาจคงภาษีสำหรับสินค้าจำเป็นอยู่ที่ร้อยละ 7 ต่อไปเพื่อไม่ให้กระทบต่อรายได้ของประเทศ
ส่วนการปรับโครงสร้างภาษีของประเทศ ควรจะมีการศึกษาอย่างรอบคอบ และควรมีการจัดเก็บกับผู้มีรายได้สูง เพื่อลดภาระของผู้มีรายได้น้อย เช่น ภาษีที่ดิน และ มรดก